Ved du noget om sagen, og har du foto eller video? Så hører BT meget gerne fra dig. Send en mail til 1929@bt.dk eller skriv en besked til os her på Facebook.

Tirsdag aften fik Sydsjællands og Lolland-Falsters Politi en melding om, at der muligvis skulle foregå en væbnet befrielsesaktion af en indsat i Slagelse arrest, lyder det i en pressemeddelelse.

På baggrund af en intensiv efterforskning lykkedes det imidlertid politiet, kort før klokken 20.00 tirsdag aften, at anholde tre personer ved Slagelse arrest. I forbindelse med anholdelserne blev der fundet et skarpladt våben, og hos politiet ser de alvorligt på sagen.

'Vi ser på dette med den allerstørste alvor, da det jo er en aldeles uacceptabel adfærd, når man vil forsøge at befri en indsat ved brug af våben,' siger politiinspektør Kim Kliver ifølge meddelelsen.



Til TV Øst fortæller Kim Kliver, at politiet ikke ønsker at kommentere på, om de tre anholdte kender hinanden. Dog har de en mistanke i forhold til, hvem de tre personer var på vej hen til:

»Vi har et billede af, hvem der skulle befries. Men det vil vi ikke ind på, da vi stadig er tidligt i efterforskningen,« fortæller han til TV Øst.

Politiet har i forbindelse med sagen haft et tæt og godt samarbejde med Kriminalforsorgen.



De tre anholdte skal nu afhøres nærmere, og det formodes, at de anholdte personer vil blive fremstillet i grundlovsforhør i morgen (onsdag, red.) med begæring om varetægtsfængsling.

Politiet har ikke yderligere oplysninger eller kommentarer til sagen for nu.